Lögregla í Sarpsborg í norska fylkinu Østfold, suður af Ósló, brá skjótt við þegar tilkynning barst um eitthvað sem tilkynnandi taldi vera líkamsárás í íbúðahverfi í þessum 55.000 íbúa bæ. Barst tilkynningin um neyðarsíma lögreglu laust fyrir klukkan tíu í morgun, níu að íslenskum tíma.
Þegar fyrstu lögregluþjónar komu á staðinn hittu þeir þar fyrir mann á fertugsaldri, sýrlenskan ríkisborgara, og var kona hans alvarlega sködduð á staðnum en tvö börn þeirra hjóna, undir lögaldri, voru enn fremur á heimilinu, eftir því sem Behreng Mirzai, lögfræðingur lögreglunnar í Sarpsborg, greinir norska ríkisútvarpinu NRK frá . Konan var skömmu síðar úrskurðuð látin á vettvangi.
Liggur undir grun eftir drukknun barns
Maðurinn, sem handtekinn var án tafar, liggur undir grun í eldra máli um manndráp af gáleysi eftir að fjögurra mánaða gamall sonur þeirra hjóna drukknaði í baðkeri á heimili þeirra í fyrra. Hægt hafði þó gengið að ganga frá ákæru í því máli og lá hún loks fyrir nú 3. desember en lögregla og verjandi mannsins sættust á að bíða með að birta hinum grunaða ákæruna fram yfir áramót til að svívirða síður helgidagafrið jólahátíðarinnar. Alls óvíst er þó að nokkru hefði breytt um gang mála í morgun hefði ákæran verið birt honum fyrir jól.
Lögreglan hélt blaðamannafund á lögreglustöðinni í Ski í dag og staðfesti þar meðal annars að tvö börn undir lögaldri hefðu verið til staðar er ódæðið var framið og hefðu bæði nú stöðu vitna í málinu en skammt er að minnast Jemtland-málsins óhugnanlega, í hverju dómur gekk 10. desember, þar sem 14 ára sonur Jemtland-hjónanna var höfuðvitni ákæruvaldsins í málinu.
Hinn grunaði nýtur nú þjónustu tveggja verjenda, þeirra Harald Otterstad og Reidar Steinsvik, og fer einn með málsvörn hans í hvoru máli, því sem upp kom í dag og drukknunarmálinu síðan í fyrra.
Fréttir annarra norskra fjölmiðla af málinu:
Frá VG
Frá Aftenposten
Frá Dagbladet
Lögregla í Sarpsborg í norska fylkinu Østfold brá skjótt við þegar tilkynning barst um eitthvað sem tilkynnandi taldi vera líkamsárás í íbúðahverfi í þessum 55.000 íbúa bæ.
Þegar fyrstu lögregluþjónar komu á staðinn hittu þeir þar fyrir mann á fertugsaldri, sýrlenskan ríkisborgara.
Var kona hans alvarlega sködduð á staðnum en tvö börn þeirra hjóna, undir lögaldri, voru enn fremur á heimilinu.
Konan var skömmu síðar úrskurðuð látin á vettvangi.
Maðurinn, sem handtekinn var án tafar, liggur undir grun í eldra máli um manndráp af gáleysi eftir að fjögurra mánaða gamall sonur þeirra hjóna drukknaði í baðkeri
Lögreglan hélt blaðamannafund á lögreglustöðinni í Ski í dag og staðfesti þar meðal annars að tvö börn undir lögaldri hefðu verið til staðar er ódæðið var framið.